Twee uit SA oes geil in Japanse TopligaTwee spelers uit Suid-Afrika het pas onderskeidelik 17 en 16 punte in die Japanse Topliga op die telbord geplaas. Francois Brummer, ʼn gewese losskakel van Suid-Afrika A, het Saterdag 17 punte in Toyota Shokki Shuttle se oorwinning van 47-7 oor Coca-Cola West Red Sparks behaal. Dit het uit vier doelskoppe en drie strafdoele bestaan. Sondag het die gewese SA o.20-, Stormers-, Sharks- en Kings-losskakel Lionel Cronjé 16 punte – 11 daarvan nadat hy tien minute in die koelkas deurgebring het – vir Toyota Verblitz teen Suntory Sungoliath behaal. Pas nadat hy terug op die veld was, met sy span 10-13 agter, het hy ʼn drie gaan druk en dit verdoel. Hy het ook sy span se drie ander drieë verdoel. Sungoliath het op die ou end met 32-31 gewen. In die wedstryd Sondag tussen Toshiba Fuchu Brave Lupus en NTT Docomo Red Hurricanes het hul Suid-Afrikaanse heelagters saam 20 punte aangeteken. Eersgenoemde was met 32-18 baas. Die Springbok Riaan Viljoen het ʼn drie, doelskop en twee strafdoele (13) vir die verloorspan bygedra; en Coenie van Wyk twee doelskoppe en ʼn strafdoel (sewe) vir die verloorspan. Van Wyk het Superrugby vir die Lions en die Cheetahs gespeel. ʼn Gewese Bulls-stut, Hencus van Wyk, het ʼn drie vir Munakata Sanix Blues in sy nederlaag van 22-24 teen Canon Eagles gedruk. Shane Gates (buitesenter), voorheen van die Kings, het Saterdag NTT Shining Arcs se enigste drie in sy slae van 10-36 teen Yamaha Jubilo aangeteken.